Конкурс “Францыск Скарына і сучаснасць”, які зладзіў у 2016 годзе Рэспубліканскі тэатр беларускай драматургіі пры падтрымцы Нацыянальнай бібліятэкі і Беларусбанка, ускалыхнуў зацікаўленасць тэатральнай грамадскасці да постаці знакамітага беларуса. І пры ўсёй нелюбові майстраў да “заказу” і “абавязалаўкі” — акцыя да пэўнай даты магла павярнуцца і ў гэты непрыемны бок — прапанова стварыць п’есу, якая звязала б нас і асобу, якая жыла 500 гадоў таму, сапраўды ўзбагаціла рэпертуар беларускіх тэатраў. У прамінулым сезоне спачатку ў Магілёве, а потым і ў Мінску гледачоў запрасілі на знаёмства з нечаканым Скарынам, які не ўкладваўся ў традыцыйную строгую біяграфію, спрытна падсунутую чалавеку падручнікамі і энцыклапедыямі.